
ДО
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА

ОТ ДИМИТЪР НИКОЛОВ
КМЕТ НА ОБЩИНА БУРГАС


Относно: Учредяване безвъзмездно право на ползване на Народно читалище „Съзнание – 1927 г.“, с. Маринка, върху част от общински недвижим имот, представляващ масивна едноетажна сграда, отразена с идентификатор 47202.501.1036.1 в КККР на с. Маринка, община Бургас, разположена в УПИ IV-501213, кв. 24 по ПУП-ПРЗ на с. Маринка 

УВАЖАЕМИ  ОБЩИНСКИ СЪВЕТНИЦИ,
	
В Община Бургас е постъпило заявление вх. №65-00-171/27.09.2023 г. от Народно читалище „Съзнание – 1927 г.“, ЕИК 000045764, със седалище и адрес на управление: Община Бургас, с. Маринка, представлявано от г-жа Н. Х.Тенева, с искане за предоставяне на помещения в сградата на бившето кметство на с. Маринка, община Бургас.
Визираните помещения са част от недвижим имот, актуван с Акт №1017/30.10.1998 г. за публична общинска собственост, представляваща: обособени обекти с №№1, 1а и 2, разположени в масивна едноетажна сграда - бивше кметство, находяща се в УПИ IV-501213, кв. 24 по актуализирания ПУП-ПРЗ на с. Маринка, община Бургас, отреден „За обществено и делово обслужване и ТП“, отразена с идентификатор 47202.501.1036.1 в одобрените КККР на с. Маринка, с обща площ на трите помещение 39,73 кв.м, при общи граници на обектите: север – външен зид към ул. „Вела Пеева“, изток – външен зид към ул. „Михаил Герджиков“, юг – входно антре и помещение №3, запад – външен зид към УПИ III-501213.
Описаната по-горе общинска сграда не се ползва за кметство повече от петнадесет години и е с отпаднало предназначение, тъй като кметството на с. Маринка е преместено в новопостроена за това сграда. 
Народно читалище „Съзнание – 1927 г.“, с. Маринка, няма собствена сграда и към настоящия момент се помещава в приземните помещения в новата сграда на кметството, но те са недостатъчни да покрият нуждите му.
Читалището е вписано в регистъра на юридическите лица с нестопанска цел при Бургаски окръжен съд (БОС), с решение от №2469/25.09.1997 г., под парт. №97, том 4, стр. 30, по ф. д. 2469/1997, ЕФН 0297024691, в регистъра на юридическите лица с нестопанска цел към Агенция по вписванията с ЕИК 000045764, както и в Публичния регистър на народните читалища и читалищни сдружения, воден от Министерството на културата.
Исканите от читалището помещения в сграда с идентификатор 47202.501.1036.1 по КККР на с. Маринка са свободни и не са необходими за нуждите на органите на Община Бургас или на юридически лица на издръжка на общинския бюджет.
Правна възможност за предоставяне на помещенията на Народно читалище „Съзнание – 1927 г.“ дава разпоредбата на чл. 39, ал. 4 от Закона за общинската собственост, съгласно която безвъзмездно право на ползване върху имоти и вещи – частна общинска собственост може да се учреди без търг или конкурс, след решение на общинския съвет, прието с мнозинство от две трети от общия брой на съветниците. За предоставяне по този ред, е необходимо преди това имотът, актуван с Акт №1017/30.10.1998 г. за публична общинска собственост, да бъде обявен от Общински съвет – Бургас за частна общинска собственост, по реда на чл. 6, ал. 1 и ал. 3 от Закона за общинската собственост, предвид отпадналото му предназначение.  
Предоставянето на помещенията за нуждите на НЧ „Съзнание – 1927 г.“ ще даде възможност за развитие и разширяване на дейността му, както форма за изграджане на общностен дух и самочуствие от една страна, продължаване на традициите и създаване на нови форми на творчество и култура в населеното място, което съсредоточава живота и свободното време на различни поколения граждани на общината. Дейността е в изпълнение на СП 5 от Програмата за демографско развитие на Община Бургас. 
С оглед дългогодишната дейност, осъществявана от Народно читалище „Съзнание – 1927 г.“, имаща за цел развитието и обогатяването на културния живот на жителите на с. Маринка, запазване на народните обичаи и традиции, разширяване познанията на гражданите и приобщаването им към ценностите и постиженията на науката, изкуството и културата, възпитание и утвърждаване на националното самосъзнание, Община Бургас намира за целесъобразно да бъде учредено в полза на читалището безвъзмездно право на ползване върху от част сграда с идентификатор 47202.501.1036.1 по КККР на с. Маринка, включваща обособени обекти с №№1, 1а и 2.
Предвид изложеното и на основание правомощията ми по чл. 64, ал. 1, от действащия Правилник за организацията и дейността на общинския съвет и взаимодействието му с общинската администрация на Община Бургас, приет от Общински съвет - Бургас, предлагам на Общински съвет - Бургас, на основание чл. 21, ал. 1, т. 8 от Закона за местното самоуправление и местната администрация, чл. 6, ал. 1 и ал. 3, чл. 39, ал. 4 от Закона за общинската собственост и чл. 46, ал. 4 от Наредбата за реда за придобиване, управление и разпореждане с общински имоти и вещи, приета от Общински съвет - Бургас, да вземе следното

Р  Е  Ш  Е  Н  И  Е:

1. Обявява за частна общинска собственост общински недвижим имот, актуван с Акт №1017/30.10.1998 г. за публична общинска собственост, представляващ: масивна едноетажна сграда с изба, със застроена площ 127,60 кв.м, отразена с идентификатор 47202.501.1036.1 в одобрените КККР на с. Маринка, със застроена площ 124 кв.м.
2. Да се учреди в полза на Народно читалище „Съзнание – 1927 г.“, ЕИК 000045764, със седалище и адрес на управление: Община Бургас, с. Маринка, представлявано от г-жа Н. Х. Тенева, безвъзмездно право на ползване върху част от недвижим имот – частна общинска собственост, представляваща обособени обекти с №№1, 1а и 2, разположени в масивна едноетажна сграда - бивше кметство, находяща се в УПИ IV-501213, кв. 24 по актуализирания ПУП-ПРЗ на с. Маринка, община Бургас, отреден „За обществено и делово обслужване и ТП“, отразена с идентификатор 47202.501.1036.1 в одобрените КККР на с. Маринка, с обща площ на трите помещение 39,73 кв.м, при общи граници на обектите: север – външен зид към ул. „Вела Пеева“, изток – външен зид към ул. „Михаил Герджиков“, юг – входно антре и помещение №3, запад – външен зид към УПИ III-501213, за срок от 10 (десет) години.
Приложение: Заявление вх. №65-00-171/27.09.2023 г. в Община Бургас; АПОС №1017/30.10.1998 г.; Схема-разпределение на сграда с 47202.501.1036.1 по КККР на с. Маринка.
 

 ДИМИТЪР НИКОЛОВ
Кмет на Община Бургас

